26. A házassági ügyekben alkalmazandó jog (
- A szavazás előtt
Panayiotis Demetriou
a PPE-DE képviselőcsoport nevében. - Elnök asszony, a következő szóbeli módosítást szeretném javasolni: "A házastársak közös megegyezéssel kijelölhetik a házasság felbontására vagy a különválásra alkalmazandó jogot, feltéve hogy az a jog összhangban van a Szerződésekben és az Európai Unió Alapjogi Chartájában meghatározott alapvető jogokkal és az általános közérdek elvével.”
Ez a szóbeli módosítás korlátozza a házastársak azon jogát, hogy - a 20. cikkben előírt módon -megválaszthassák az alkalmazandó jogot. Véleményem szerint ez összhangban van a PPE-DE képviselőcsoport politikájával, amely korlátozni kívánja az alkalmazandó jog megválasztását, hogy az összhangban legyen - mint ahogyan az itt elhangzott - az alapvető jogokkal és a közérdekkel is. Így az a bíró, akihez a házastársak egy másik ország joga alkalmazásának kérelmével fordulnak, a kérelem mérlegelését követően mondhatja azt, hogy elutasítja a kérelmet, mivel az ellentétes a közérdekkel vagy az alapvető jogokkal.
Evelyne Gebhardt
Elnök asszony, elfogadom ezt a módosítást, mert az magától értetődő. Az alkalmazandó jognak természetesen összhangban kell lennie a szerződéseinkben és az Alapjogi Chartában meghatározott elvekkel. Egyetértek a módosítással.
Elnök
Van valakinek ellenvetése az elhangzott szóbeli módosítás beépítésével kapcsolatban?
Úgy látom, nincs.
(A szóbeli módosítást elfogadják)
Carlo Casini
(IT) Elnök asszony, természetesen egyetértek azzal, hogy az emberi jogokat és az Unió alapvető jogait tiszteletben kell tartani az alkalmazandó jog megválasztásakor. De itt nem ez a kérdés. A kérdés az, hogy ha házastársak megválaszthatják az alkalmazandó jogot - itt megjegyezném, hogy a jog megválasztása valamennyi jogrendszerben kivételes -, akkor ennek a jognak a 27 uniós tagállam valamelyike jogának kell lennie vagy lehet a világ bármely országának a joga.
Ezért nem utasítom el a módosítást, ugyanakkor úgy érzem, nem zárhatom ki a szavazás lehetőségét az Európai Néppárt (Kereszténydemokraták) és az Európai Demokraták Képviselőcsoportjának későbbi módosításairól, amelyek értelmében csak a 27 uniós tagállam valamelyikének a joga válik választhatóvá.
Bruno Gollnisch
(FR) Elnök asszony, ebből a vitából nyilvánvaló, hogy még mindig van hová előrelépni, ami ezt a kérdést illeti. Ezekről a kérdésekről a bizottságban kellett volna szót ejteni. Az eljárási szabályzattal összhangban ezért is kérem Önt arra, hogy ezt a jelentést utalja vissza a bizottsághoz.
(A bizottsághoz való visszautalásra irányuló kérést elutasítják.)
A 32. módosításról történő szavazás után
Evelyne Gebhardt
Elnök asszony, az Európai Néppárt (Kereszténydemokraták) és az Európai Demokraták Képviselőcsoportja, az Európai Parlament Szocialista Képviselőcsoportja, a Zöldek/ az Európai Szabad Szövetség Képviselőcsoportja, valamint a Liberálisok és Demokraták Szövetsége Európáért Képviselőcsoport közötti megállapodás a következőképpen szólt: ha a PPE-DE részéről elfogadjuk ezt a szóbeli módosítást, a PPE-DE minden további módosítását visszavonja. A PPE-DE képviselőcsoporttól e módosítások visszavonását várom.
Panayiotis Demetriou
a PPE-DE képviselőcsoport nevében. - (EL) Elnök asszony, igaz, hogy a megállapodásban szerepelt ez a feltétel. Casini úr más véleményt képviselt. Úgy vélem, hogy a PPE-DE módosításait fedi az általam javasolt szóbeli módosítás, amelyet jóváhagytak, ezért nem szükséges szavazni ezekről a módosításokról, amelyek pontosan annak érdekében kerültek előterjesztésre, hogy támogassák a jog korlátozására irányuló felhívást.
Elnök
Következésképpen a 32-37. módosítás érvényét vesztette.
Folytassuk, tehát. A képviselőcsoportok jelezték, hogy mondanivalójuk van.
A jogalkotási állásfoglalásról történő szavazás előtt
Cristiana Muscardini
(FR) Elnök asszony, az embernek időnként fel kell tennie a szemüvegét, hogy lássa, van-e olyan képviselő, aki - az eljárási szabályzattal összhangban - szólni szeretne az elnökséghez.
Amint azt Önök is tudják, az egyik képviselőcsoport által elutasított módosításokat egy másik megszavazhatja. Mi a Nemzetek Európájáért Unió Képviselőcsoportja által elfogadott módosításra fogunk szavazni.
Elnök
Muscardini asszony, az imént mondtam ki, hogy a módosítások érvényüket vesztették. Így azokat már nem bocsáthatom szavazásra.
